Teknikere fra Nordjyllands Politi undersøger nu, hvad årsagen er, til at en brand i et solcenter i Aalborg opstod onsdag aften. På Færøgade i Øgadekvarteret, ikke langt fra centrum, var der onsdag aften meldinger om brand i et solcenter. Flere gader blev i forbindelse med slukningsarbejdet afspærret for at holde mennesker væk fra branden. Da Nordjyllands Beredskab ankom til stedet, stod der fire meter høje flammer ud af facaden, mens der var en røgudvikling på bagsiden af bygningen. Beboerne i lejlighedskomplekset blev under branden evakueret, men kunne sent onsdag aften vende tilbage til deres lejligheder. Voldsom brand Det var ifølge Jakob Schmidt, der er indsatsleder ved Nordjyllands Beredskab, en heldig omstændighed, at Færøgade ligger knap en kilometer fra Nordjyllands Beredskabs afdeling i Aalborg. - Vi var heldige, at vi lå så tæt på. Det var en tyk, sort røg, der bliver trykket ud, så der var en meget varm ildebrand, og der stod tre til fire meter høje flammer ud ad vinduet, så det er en meget voldsom brand, der har været derinde, sagde han onsdag. Der er ingen tilskadekomne personer i forbindelse med branden. Solcenteret er blevet totalskadet efter den voldsomme brand.

Opsummering:
En brand i et solcenter onsdag aften bliver nu undersøgt.